|Seujarah Rumoh Teungku Chik Awé Geutah (Foto via google)|
Lam ceunatat seujarah Bireuën jithèë seubagoë nanggroë Jeumpa, Jeumpa nakeuh saboh keurajeuën ubit nyang phôn that di Acèh. Meunurut Ibrahim Abduh lam Ikhtisar Radja Jeumpa, Keurajeuën Jeumpa neuduëk di gampông Blang Seupeuëng, Keucamatan Jeumpa, Kabupatèn Bireuen (jinoë).
Teungku Chik Awé Geutah nan aseuligeuh Syaikh Abdurrahim Bawarith al-Asyi nakeuh aneuk nibak Syaikh Jamaluddin al-Bawaris dari Zabid Yaman. Deungön adoëgeuh Syaikh Abdussalam Bawarith al-Asyi, ngön tujôh droë ulama laén, antara nyan nakeuh Teungku di Kandang ngön Syaikh Daud Ar Rumi, ureuëng nyan geujak u Acèh. Teungku Syaikh Abdurrahmin keuneulheuëh geupiléh geuduëk di nanggroë Jeumpa deungön meupadup-padup droë peungikôtgeuh, teuma ulama-ulama nyang laén bunoë geujak ho laén teuma.
Meunurôt calitra watèë phôn geupuga tanoh untôk geumeugampông di sinan bak tanoh nyan lê that jitimoh bak awé, Syeikh Abdurrahim geukalön na sibak bak awé meucahya. 'Oh watèë geukoh awé nyan jitubiët geutah. Sampé keuh dudoë teumpat nyan geubôh nan Awé Geutah an lheuëh nyan éleumèë agama Éseulam mula geupeureunoë lam da'irah nyan. Gobnyan seumakén trép makén jituri ban sigom Acèh seubagoë sidroë ulama Sufi. Sampé na meupadup-padup boh keurajeuën Éseulam nyang na di Acèh bak masa nyan geujalén keurija-sabansaré ngön nanggroë Awé Geutah. Awaknyan (Keurajeuën Éseulam) geukirém utôsan khusuih u Awé Geutah ngat geumeugurèë bak Teungku Syeikh Abdurrahim. Meusabab nyan keuh bak masa nyan aneuk muridgeuh nyang teuka dari luwa Awé Geutah geulakap nan Syeikh Abdurrahim seubagoë Teungku Chik Awé Geutah.
Rumoh Tgk. Chik Awè Geutah na di Gampông Awé Geutah, Keucamatan Peusangan Siblah Kruëng, Kabupatèn Bireuën.
Rumoh Tgk. Chik Awé Geutah meuhadap u barôh luwah 19,00 x 11,00 mètè. Rumoh nyan geupeugöt dari kayèë meububông ôn meuriya.
Rumoh nyan rap saban cit lagèë rumoh Acèh nyang na ciri khaih Acèh lagèë rumoh Iseutana Tun Sri Lanang, Rumoh Cut Meutiya, Rumoh Cut Nyak Dhiën.
Blah röt keuë rumoh na seuramoë peuët sagoë,blah röt keuë seuramoë meutumpang ngön duwa krak tamèh meusagoë lapan. Blah röt yub seuramoë nyan na rinyeun nyang meuhubông seuramoë ngön pintô tamöng. Bak binèh-binèh rinyeun wië ngön uneun na geulukéh ornamèn meucurak bungong puta taloë lhèë ngön ornamèn bungong seulanga. Ornamèn nyan geuuké dari yub sampé u ateuëh rinyeun nyan. Blah röt sagoë yub seuramoë na ornamèn meucurak meulatang unoë meugantung atawa meubeuntuk jantông nyang meujampu ngön suneuké bungong seulanga.
Neujak saweuë rakan keunan sigö-gö..!!